Leon van Nierop se resensie: Once Upon a Time … in HollywoodOnce Upon a Time … in Hollywood **** Met Brad Pitt en Leonardo DiCaprio Regisseur: Quentin Tarantino Die leidraad lê reeds in die titel. Hierdie is die woeste, vermetele en briljante Quentin Tarantino se ode aan ŉ goue era in Hollywood wat met die Sharon Tate-moorde in laat 1969 gesneuwel het. Hy gee sy weergawe van ŉ sprokies-Hollywood met pragtige meisies en macho-ouens wat nog in die ou Hollywood-stersisteem gewerk het en wie se slaaptydstorie nou bloedig geëindig het. Meer durf ŉ mens nie verklap sonder om die unieke hoek, waaruit Tarantino die gebeure bekyk, te bederf nie. Gereelde fliekgangers, wat dol is op hardebaardflieks soos die destydse Sergio Leone-Western Once Upon a Time in the West (1968), waar die testosteroon uit fonteine spuit, kan hulle staal vir ŉ tradisionele gespot met die Wilde Weste-genre, ŉ aksieprent en ŉ pikswart komedie. ŉ Western-rolprentster, wie se gloriedae besig is om met die Hollywood-drein af te spoel, moet nou minderwaardige rolle speel om aan die lewe te bly. Leonardo DiCaprio is slonserig, oortuigend en bebaard-befoeterd in die rol. Brad Pitt speel ŉ waaghals, daardie onverskrokke kunstenaars wat tuimel, val en vuisslae trotseer wanneer hulle instaan vir die aantreklike held. Die rolprent tol soos ŉ tor om ŉ kers om die gegewe. Die film word gepeper met treffers uit 1969, en verder versier met in-grappies, verwysings na Hollywood se goue era en die stoppelbaard-vriendskap tussen twee ware manne wat mekaar liewer het as die geld wat hulle uit hul fliekmanewales verdien. En tussenin beplan Charles Manson en sy kultusgroep-gebreinspoeldes ŉ gruwelmoord. Daarom loop die rolprent katvoet oor die waarheid, en is meer behep met styl en voorkoms as gehoorverwagtings. Kortom: Dit is Quentin Tarantino soos jy hom ken en bewonder, mits jy die geweld en gruwelose eienaardige tonele kan verteer en in jou mou daarvoor kan grinnik. Alleenlik aanbeveel as jy elke Tarantino-rolprent wat al ooit gemaak is gesien het, en dit gemaklik kon hanteer en verwerk. Dan sal jy jou gate uit geniet om te probeer om hierdie rolprent in sy fliekkultuur in te pas. Die fliek wys tans by SterKinekor en NuMetro Leon van Nierop resenseer weekliks rolprente soos hierdie een op sy Facebook-blad. Besoek ook sy blad vir resensies oor rolprente met lokprente en interessante feite